שו"ת מבי"ט/הקדמה


הקדמת בן הרב המחבר
אמר שלמה בן לאדוני הרב המוסמך כמהר"ר משה מטראנ"י זלה"ה. ה' אמר לשכון כבוד בארצנו כבוד חכמים כבוד אלהים שופטים בארץ הצבי ישראל אשר מימיו מים חיים נאמנים אוירא דארעא ומלכותא דרקיעא גדלתם ורוממתם על כל המעשים ונטע להם בלבנון נטע  שמה ישבו כסאות למשפט יושבי על מידין וזיקוקי דנור נפקי מפומייהו כולם אחוזי חרב אל הבדים מלומדי מלחמתה של תורה לנים בעמק עומקה של הלכה משכימי קום מאחרי שבת לילה כיום משימים משתתפים במעשה בראשית מדמים צורה ליוצרה להוציא דין אמת לאמתו ולאסוקי שמעתתא אליבא דהלכתא רצים ולא מחשים מערכה לקראת מערכה זה מדבר וזה בא זה תלמודו בידו וזה נימוקו עמו ומלתו על לשונו זה ישיג וזה יציל זה ישפיל וזה ירים ומתוך כך מתרחווא שמעתתא לא תחסר כל בה אם יעמוד משה ושמואל וכמחלוקת שמאי והלל ואת והב בסופה והאל הקדוש נקדש בצדקה ומשפט לאלהים הוא כי אלו ואלו דברי אלהים חיים דברי חכמים וחידותם, דברי הימים מילדי העברים ניצים קראו בשמותם להעלותם בכתב בספר ויוחקו בעט ברזל ועופרת למען יעמדו ימים רבים לכל דור ולכל יבא מבקש ה' מציון כתבם באצבע אלהים תצא תורה והוראה ודבר ה' היקר אלהם גוים גוי אחד בארץ ידרושו מארבע רוחות השמים המפוזרים בהם ישאלום משפטי צדק בין דין לדין בין דם לדם בין נגע לנגע ודברי ריבות בשעריהם יתנו עדיהם ויצדקו טענותיהם מפי כתבם כראובן ושמעון יהיו ישוטטו לבקש את  ה' בארצות החיים מתוך הלכה פסוקה ומעשה רב יחלו וידמו עד עת בוא דברם אמרת ה' עלימו תטוף מלתם ספיר גזרתם אחרי דבריהם לא ישנו והיה כצדיק כרשע צדקו יחדו.

התנצלות בן הרב המחבר
שו"ת מבי"ט